ΓΡΑΠΤΗ ΕΡΩΤΗΣΗ E-0337/99

υποβολή: Giuseppe Rauti (NI) προς την Επιτροπή

(23 Φεβρουαρίου 1999)

Θέμα: Σύστημα κατασκοπίας των ΗΠΑ στην Ευρώπη

Γνωρίζει άραγε η Επιτροπή την πολύκροτη και τεκμηριωμένη "καταγγελία" του "εγγυητή της ιδιωτικότητας" στην Ιταλία, κ. Stefano Rodotà, περί συνέχισης της γενικευμένης κατασκοπευτικής δραστηριότητας που οι Ηνωμένες Πολιτείες ασκούν μέσω του γνωστού ως "συστήματος Echelon"; Ο κ. Rodotà - που είναι εμπειρογνώμων παγκοσμίου επιπέδου για τα ζητήματα αυτά και που διετέλεσε επί σειρά ετών ειδικός σύμβουλος του Συμβουλίου της Ευρώπης στο Παρίσι και το Στρασβούργο - σε μία συνέντευξή του στο "Διαδίκτυο" προανήγγηλε μία έκθεσή του στο Ευρωπαϊκό Κοινοβούλιο (με "δεδάδες σελίδων που σκιαγραφούν νέα σενάρια και περιλαμβάνουν μία καταγγελία"- όπως αναφέρει η εφημερίδα "La Repubblica" της 2ας παρελθόντος Φεβρουαρίου σε έρευνα που υπογράφει ο Andrea Di Nicola) και υπογραμμίζει τη σοβαρότητα του γεγονότος ότι οι Ηνωμένες Πολιτείες εξακολουθούν να σιωπούν σχετικά με το υπεραπόρρητο σύστημα πολιτικής κατασκοπίας που ονομάζεται "Echelon", και ότι πρόκειται για ένα υπερσύγχρονο "πλανητικό σύστημα αναχαίτισης που είναι σε θέση να παρεμβαίνει παντού και να ελέγχει φαξ, τηλέφωνα και ηλεκτρονικό ταχυδρομείο" και ότι - σύμφωνα με τα όσα καταγγέλθηκαν και από το Ευρωπαϊκό Κοινοβούλιο - χρησιμοποιεί 25 γεωσταθμικούς δορυφόρους καθώς και τους κατασκοπευτικούς δορυφόρους "Vortex" της αμερικανικής ΝΑSΑ.

Έχοντας υπόψη τα προαναφερθέντα, σκοπεύει άραγε η Επιτροπή να παρέμβει και να ανακοινώσει τα όσα, τέλος πάντων, γνωρίζει;

Απάντηση του Sir Leon Brittan εξ ονόματος της Επιτροπής

(24 Μαρτίου 1999)

Υπάρχουν δύο οδηγίες (οδηγία 95/46/ΕΚ του Κοινοβουλίου και του Συμβουλίου, της 24ης Οκτωβρίου 1995(1) και οδηγία 97/66/ΕΚ του Κοινοβουλίου και του Συμβουλίου, της 15ης Δεκεμβρίου 1997(2)) για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και για την προστασία της ιδιωτικής ζωής στον τηλεπικοινωνιακό τομέα. Η περίοδος εφαρμογής και των δύο οδηγιών έχει λήξει.

Οι εν λόγω οδηγίες εκφράζουν τη θέση της Κοινότητας επί των ευαίσθητων αυτών θεμάτων, και αποσκοπούν στη διασφάλιση των δικαιωμάτων και των ελευθεριών φυσικών προσώπων έναντι της επεξεργασίας δεδομένων προσωπικού χαρακτήρα, κυρίως, όσον αφορά το δικαίωμα στην ιδιωτική ζωή και την ελεύθερη κυκλοφορία των δεδομένων προσωπικού χαρακτήρα στην Κοινότητα. Το πεδίο εφαρμογής των οδηγιών περιορίζεται σε θέματα κοινοτικής αρμοδιότητας. Και οι δύο οδηγίες αφήνουν περιθώρια για εξαιρέσεις με στόχο την προστασία ιδιαίτερων συμφερόντων, όπως, της δημόσιας ασφάλειας, ή την πρόληψη, τη διερεύνηση, την ανίχνευση και τη δίωξη ποινικών αδικημάτων. Οιοσδήποτε πολίτης θεωρεί ότι διακυβεύεται η προσωπική του ζωή έχει τη δυνατότητα είτε να προσφύγει στις εθνικές αρχές αρμόδιες για την προστασία δεδομένων είτε ενώπιον εθνικού δικαιοδοτικού οργάνου.

Οσον αφορά το σύστημα "Echelon", το αξιότιμο μέλος του Κοινοβουλίου παραπέμπεται στις απαντήσεις στις γραπτές ερωτήσεις E-1039/98 της κ. Van Dijk(3), E-1040/98 της κ. Van Dijk3, E-1306/98 της κ. Muscardini(4) και άλλων, E-1429/98 της κ. Raschhofer(5), E-1776/98 του κ. Manisco(6), E-1987/98 του κ. Κακλαμάνη(7), και στις προφορικές ερωτήσεις H-1067/98 της κ. McKenna, κατά τη διάρκεια του χρόνου υποβολής ερωτήσεων στη σύνοδο του Κοινοβουλίου, τον Δεκέμβριο του 1998(8), και H-0092/99 του κ. Theonas, κατά τη διάρκεια του χρόνου υποβολής ερωτήσεων στη σύνοδο του Κοινοβουλίου, τον Φεβρουάριο του 1999(9).

(1) ΕΕ L 281 της 23.11.1995.

(2) ΕΕ L 24 της 30.1.1998.

(3) ΕΕ C 354 της 19.11.1998, σελ. 55.

(4) ΕΕ C 402 της 22.12.1998, σελ. 109.

(5) ΕΕ C 50 της 22.2.1999, σελ. 35.

(6) ΕΕ C 50 της 22.2.1999, σελ. 90.

(7) ΕΕ C 13 της 18.1.1999, σελ. 130.

(8) Συζητήσεις του Ευρωπαϊκού Κοινοβουλίου (Δεκέμβριος 1998).

(9) Συζητήσεις του Ευρωπαϊκού Κοινοβουλίου (Φεβρουάριος 1999).